钦定古今图书集成/方舆汇编/职方典/第1108卷 > 福宁州风俗考 州志
## 钦定古今图书集成/方舆汇编/职方典/第1108卷 > 福宁州风俗考 州志

州属总

元旦　放炮迎年，陈设香烛果食以祀其先。拜天地祠堂毕，合家尊长卑幼以次拜庆。出拜宗族亲邻，谓之“贺岁。” 凡贺本年之登寿者，与门婿之初行者，皆五日内行礼。有新丧之家，五更设奠举哀。族里亲知，前此已行吊者，今复拜新灵，近多闭门不纳。

上元　自十三日起至十八日止，各境醵银设醮，曰“上元祈福。” 聚会欢饮，颇有乡社古风。但砍伐松竹为灯棚，不免盗斫他山材木，且伤当春方长之生意。上元后，童蒙皆从师入学，或延师于家塾以教之。

清明　，家家插柳于门，履先茔扫松楸，具牲醴羹饭，祭墓，会族享馂。馀有新入葬者，则曰“祭新墓。” 祭礼倍厚，大会亲族于茔次。

“端午　” ，相传闽王以五日薨。凡闽产者，怀王之德不忍。是日饮酒为乐，移于四日。自浙至卫者，仍以五日。皆各取蒲艾悬门，裹角黍祀先，遗所亲用五色线系童臂，以续寿命。近海则为龙舟竞渡。

七夕　，家市淘井，以桃仁合炒豆啜茶。夜则儿女罗瓜果于庭，以祀织女星，《穿针乞巧》。

中元　，设酒殽羹饭祀先。或有醵，设斋供于空门，以度亡日。

中秋　燕饮赏月，逐队出游，鬻啖月饼。

《重阳　》“登高采菊，饮茱萸酒” ，

冬至　，粉秫米为丸，为馄饨，而荐之祖先，互相馈遗。

腊月　望后，各以品物相馈，曰送年贺寿者。婿初行者皆有盘礼，送新丧家者有纸烛礼。二十五日　，各家扫除室宇，谓之“扫尘。” 是夜祀灶，除夜　祀先。沿街各烧柴竹之属，名曰“烧角冨。” 放炮作乐，家家聚饮，欢笑达旦，谓之《守岁换桃符春帖》。